Pia Adelsteen (DF), 2012-11-22:
Det er jo sjovt, når vi har de her diskussioner, at så bliver det vendt.
Når der kommer sådan et beslutningsforslag, starter man med en minister, der fortæller om alt det, regeringen har gjort, altså, der er jo ikke noget nyt i det, sådan er det jo altid.
Men det er alligevel lidt underligt, at i stedet for at diskutere, hvad forslaget går ud på, og om der er noget, man kan bruge, eller noget, man ikke kan bruge, så er det sådan ja/nej, og så vender man diskussionen og fortæller om alt det gode, man selv har gjort. Der er for Dansk Folkeparti ikke nogen tvivl om, at vi altså ønsker, at når der er udlændinge, der er kommet til Danmark, der begår noget strafbart, og når det er muligt, at de skal hjem at afsone.
Der er heller ikke nogen tvivl om, at vi faktisk tror på, at det vil gavne.
Hvis de ved, at de kommer hjem, så vil det også gavne ved at være forebyggende.
Der er heller ikke nogen tvivl om, at hvis man, som hr. Ole Hækkerup sagde, hjælper til med at bygge fængsler i hjemlandet, sådan så der også er plads dernede, at det vil være effektivt.
Det kan man jo så være uenige om, altså, om det er effektivt eller ej, men jeg kan godt undre mig over, at vi fremsætter et forslag om, at vi ønsker, at der er flere udlændinge, der skal komme hjem at afsone.
Vi fremsætter et beslutningsforslag med nogle forslag til løsninger på at få flere udlændinge til at komme hjem at afsone i hjemlandet.
Så er ministerens ord: Man er decideret imod forslaget.
Det kan godt undre mig, for så er det jo ikke indhold, vi diskuterer, så er det, fordi forslaget kommer fra et sted, hvor i hvert fald to af partierne ikke er med i den aftale om kriminalforsorgen, og det er åbenbart et meget, meget stort problem.
Jeg vil godt sige én ting.
Årsagen til, at Dansk Folkeparti ikke var med i den aftale om kriminalforsorgen, har ikke noget at gøre med, at vi ikke vil forbedre forholdene for de ansatte, men det har noget at gøre med finansieringen.
Det ved ministeren.
Så kan man synes, at det er forkert eller rigtigt, men vi ønskede altså ikke at tage penge fra dem, der skulle til tandlægen, og bruge i kriminalforsorgen.
Vi kunne til gengæld sætte ulandsbistanden ned, den har regeringen jo sat op.
Det ville vi ikke have noget imod, men det vil regeringen ikke.
Det er jo igen finansieringen, vi diskuterer.
Jeg synes bare, at det er mærkeligt at komme ind på det, når vi sidder og diskuterer et beslutningsforslag, og så sige: Men I ville jo heller ikke.
Jeg skal ærligt indrømme, at når man så sidder og kigger på det her rammeforslag fra EU – jeg kludrer rundt i ordene, men klokken er også mange, så det skal I ikke være kede af, og det skal jeg nok heller – og taler om de her ting, der skal vedtages i samtlige EU-lande, og som kommer fra EU, ved jeg ikke rigtig, hvordan jeg skal forholde mig til det.
Jeg synes simpelt hen, at det er under al kritik, at det ikke er sket hurtigere.
Det er tilbage fra 2008, og vi skriver 2012 nu.
Polen har fået en udsættelse på 5 år, og det er halvdelen eller omkring 10-11 lande, der har implementeret det.
Hvad med resten?
Hvornår forventer man at det sker?
Jeg synes, det er godt, at man kan sige: hjem for at afsone, uanset hvilket EU-land.
Så får vi også danskerne hjem.
Jeg er ikke i tvivl om, at vi tager imod danskerne, men det ville da være rart at kunne sende rumænere og polakker hjem også.
Men hvad gør man der?
Er justitsministeren inde at presse på, når han nu sidder med ved bordet, hvilket man jo elsker at gøre i EU?
Der var i hvert fald én ting, der undrede mig, kære minister – må jeg sige sådan, formand?
Det tænkte jeg nok, så må jeg hellere lade være; jeg er tilgivet, håber jeg.
Justitsministeren sagde: Politiet gør god brug af de muligheder, de har, og de er tilstrækkelige inden for det her område.
Så sad jeg og tænkte, at o.k., nu ved jeg ikke, hvor mange gange jeg har siddet til europaudvalgsmøder, hvor man har talt om retsforbehold, og der vil jeg bare sige, at jeg er rigtig glad for at vide, at de muligheder, politiet har i forhold til at bekæmpe grænseoverskridende kriminalitet, er tilstrækkelige, så vi ikke længere behøver at spekulere i retsforbeholdet.
Det må man jo bare sige.
Jeg havde håbet på en lidt mere positiv tilgang til det her, og jeg håber så sandelig, at regeringen vil tage det alvorligt og sørge for, at der bliver flere hjemsendelser af udenlandske kriminelle, og at det sker i en fart.